На основу члана 39. став 2. т. 12, 13. и 37. и члана 82. став 2. Закона о локалној самоуправи („Службени гласник Републике Српске“, бр. 97/16 и 36/19) и члана 38. став 2. т. 12, 13. и 37. и члана 82. Статута Града Бања Лука („Службени гласник Града Бања Лука“, бр. 14/18 и 9/19), а у вези са чланом 22. став 1. тачка а) подтачка 8. Закона о заштити и спасавању у ванредним ситуацијама („Службени гласник Републике Српске“, бр. 121/16 и 46/17) и у складу са Одлуком о проглашењу ванредне ситуације за територију Републике Српске („Службени гласник Републике Српске, број 25/20) и Одлуком о проглашењу ванредног стања за територију Републике Српске („Службени гласник Републике Српске, број 31/20), Скупштина града Бања Лука је, на 4. ванредној сједници, одржаној дана 10.04.2020. године, **донијела**

**ОДЛУКУ**

**о увођењу застоја (мораторијума) у отплати дуга**

**пословним субјектима**

**I**

Овом одлуком, са циљем ублажавања посљедица усљед епидемије корона вируса *„covid-19“*, уређује се основ, услови и начин увођења застоја (мораторијума) у отплати дуга, који се односи на већ закључене уговоре и споразуме о вансудским и судским поравнањима о одгођеном плаћању дуга по основу такси, накнада и другог дуга (у даљем тексту: уговори и споразуми), а по којима су пословни субјекти (правна лица и самостални предузетници) дужни да плате дуг у корист буџета Града Бања Лука (у даљем тексту: Град).

**II**

Уговорима и споразумима из тачке I ове одлуке регулисани су начин и услови исплате доспјелог дуга, плаћањем у једнаким мјесечним ануитетима у складу са Упутством о одгођеном плаћању такси, накнада и другог дуга („Службени гласник Града Бањалука“, брoj 6/19).

**III**

1) Застој (мораторијум) у отплати дуга, из тачке II ове одлуке, уводи се у трајању до шест мјесеци, што подразумијева привремено одгађање плаћања ануитета.

2) Након истека застоја (мораторијума), наставља се отплата дуга тако да се период отплате продужава за одобрени период.

3) За период трајања застоја (мораторијума) камата се неће обрачунавати.

**IV**

1) За одобравања застоја (мораторијума) расписује се јавни позив, којим се, у складу са овом одлуком, утврђују услови за одобравање застоја (мораторијума), а који траје до 30.06.2020. године.

2) Поступак одобравања застоја (мораторијума) покреће се пријавом на јавни позив дужника који није у могућности уредно да испуњава своје обавезе по закљученом уговору или споразуму, а који обавља дјелатности којима је забрањено, ограничено или отежано обављање дјелатности актима Републичког и/или Градског штаба за ванредне ситуације.

3) Списак дјелатности и врста пословних субјеката из подтачке 1. ове тачке, којима је забрањено, ограничено или отежано обављање дјелатности актима Републичког и/или Градског штаба за ванредне ситуације и на које се примјењују одредбе ове одлуке, припрема Одјељење за привреду и биће објављен на званичној интернет страници Града.

4) Право на застој (мораторијум) у отплати има дужник који на дан 01.03.2020. године нема доспјелих, а неизмирених ануитета према Граду, по основу закључених уговора или споразума.

**V**

1) Пријава се подноси Одјељењу за финансије, на начин утврђен јавним позивом, на обрасцу у Прилогу 1. који чини саставни дио ове одлуке.

2) Уз пријаву се прилаже обавјештење о разврствању по дјелатностима, које за привредна друштва издаје АПИФ, а за самосталне предузетнике претежена дјелатност утврдиће се увидом у службене евиденције, односно регистре Града.

3) Ако Одјељење за финансије утврди да су испуњени услови из тачке IV ове одлуке, доставља Одсјеку за правна питања и прописе приједлог ради израде и закључивања анекса уговора или споразума о вансудском поравнању, а у случају судског поравнања ради припреме сагласности о одобрењу застоја (мораторијума) у отплати.

4) Ако Одјељење за финансије утврди да нису испуњени услови из тачке IV ове одлуке, доставља обавјештење подносиоцу пријаве.

**VI**

Анекс уговора или споразума о вансудском поравнању и сагласност о одобрењу застоја (мораторијума) на споразум о судском поравнању, у име Града потписује градоначелник.

**VII**

Ова одлука ступа на снагу наредног дана од дана објављивања у „Службеном гласнику Града Бања Лука“.

Број: 07-13-79/20

Дана: 10.04.2020. године

|  |
| --- |
| ПРЕДСЈЕДНИК СКУПШТИНЕ ГРАДА |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Зоран Талић, дипл. правник |